Filiala Timiş a Uniunii Salvaţi România (USR) l-a desemnat pe deputatul Nicu Fălcoi candidat pentru preşedinţia Consiliului Judeţean Timiş, în alegerile din 9 iunie.
Această nominalizare vine în urma unui proces democratic de vot intern care s-a desfăşurat sâmbătă, arată un comunicat al USR Timiş, remis, duminică, AGERPRES.Potrivit sursei citate, experienţa lui Nicu Fălcoi în serviciul militar şi ulterior în serviciul public ca parlamentar şi ca vicepreşedinte al Adunării Parlamentare NATO îl face candidatul potrivit pentru a conduce Consiliul Judeţean Timiş.
USR candidează pentru Consiliul Judeţean Timiş în cadrul Alianţei Dreapta Unită.
Pentru funcţia de primar al municipiului Timişoara va candida actualul edil, Dominic Fritz.
Din partea coaliţiei PSD-PNL, la Primăria Municipiului Timişoara va candida fostul primar liberal Nicolae Robu, iar pentru şefia Consiliului Judeţean Timiş ar urma să fie anunţată candidatura preşedintelui interimar al Camerei Deputaţilor, social-democratul Alfred Simonis.